ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1766/96 υποβολή: Κωνσταντίνος Χατζηδάκης (PPE) προς την Επιτροπή (3 Iουλίου 1996)

Θέμα: Ενημέρωση των Τουρκοκυπρίων από την Ευρωπαϊκή Επιτροπή σχετικά με τα οφέλη που θα προκύψουν από την μελλοντική ένταξη της Κύπρου στην Ευρωπαϊκή Ένωση

Σύμφωνα με την απόφαση της 6ης Μαρτίου 1995 του Συμβουλίου Γενικών Υποθέσεων, η Επιτροπή θα έπρεπε στα πλαίσια διαβούλευσης με την Κυπριακή Κυβέρνηση, να ξεκινήσει προσπάθεια ενημέρωσης των Τουρκοκυπρίων σχετικά με τα οφέλη που θα προκύψουν από την ένταξη της Κύπρου στην Ευρωπαϊκή Ένωση.

Μπορεί συνεπώς να με πληροφορήσει η Επιτροπή σε ποιες σχετικές ενέργειες έχει προβεί μέχρι στιγμής καθώς και τι προτίθεται να πράξει στο μέλλον για το θέμα της ενημέρωσης των Τουρκοκυπρίων; Μπορεί επίσης να μου γνωστοποιήσει, ποια συγκεκριμένα μέτρα προτίθεται να λάβει, έτσι ώστε, σε εναρμόνιση με τα ψηφίσματα 541/83 και 550/84 του Συμβουλίου Ασφαλείας των Ηνωμένων Εθνών καθώς και την πάγια θέση της Ευρωπαϊκής Ένωσης έναντι της Κύπρου, η ενημερωτική αυτή προσπάθεια να μην οδηγήσει σε εγκαθίδρυση θεσμικής σχέσης με τα όργανα του παράνομου κατοχικού καθεστώτος;

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-1656/96 και E-1766/96 (27 Σεπτεμβρίου 1996)

Η κοινοτική πολιτική για τις δραστηριότητες πληροφόρησης σχετικά με την τουρκική κοινότητα της Κύπρου καθορίστηκε βάσει των συμπερασμάτων του Συμβουλίου της 6ης Μαρτίου 1995: «Η προσχώρηση της Κύπρου στην Ευρωπαϊκή Ένωση θα πρέπει να εξασφαλίσει μεγαλύτερη ασφάλεια και ευημερία και στις δύο κοινότητες της νήσου». Το Συμβούλιο παρατήρησε εξάλλου ότι «η εν λόγω κοινότητα πρέπει να συνειδητοποιήσει περισσότερο τα πλεονεκτήματα της προσχώρησης στην Ευρωπαϊκή Ένωση και να μετριαστούν οι ανησυχίες της όσον αφορά αυτήν την προοπτική. Η Επιτροπή κλήθηκε να «οργανώσει για το σκοπό αυτό τις απαραίτητες επαφές με την τουρκική κοινότητα της Κύπρου σε συνεννόηση με την κυβέρνηση της Κύπρου».

Συνεπώς, η Επιτροπή προέβη σε μια σειρά ενεργειών πληροφόρησης, τόσο στις Βρυξέλλες όσο και στην Κύπρο, σε συνεννόηση με την κυπριακή κυβέρνηση.

Η Επιτροπή δεν θεωρεί ότι η εν λόγω πρωτοβουλία παρεκκλίνει από τη συνεπή πολιτική της Κοινότητας όσον αφορά την Κύπρο, και ειδικότερα την πλήρη τήρηση των ψηφισμάτων των Ηνωμένων Εθνών που ανέφερε το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-2238/96 υποβολή: Anita Pollack (PSE) προς την Επιτροπή (9 Αυγούστου 1996)

Θέμα: Πρόγραμμα Helios II

Έχοντας υπόψη την επισημανθείσα απροθυμία ορισμένων κρατών μελών να χρηματοδοτήσουν προγράμματα της Ένωσης βάσει του άρθρου 235, με ποιό τρόπο μπορεί η Επιτροπή να εξασφαλίσει τη συνέχιση του προγράμματος Helios χωρίς να διακοπεί η χρηματοδότησή του;

Απάντηση του κ. Flynn εξ ονόματος της Επιτροπής (17 Σεπτεμβρίου 1996)

Σύμφωνα με την απόφαση της 25ης Φεβρουαρίου 1993 για τη θέσπιση του τρίτου κοινοτικού προγράμματος δράσης υπέρ των ατόμων με ειδικές ανάγκες HELIOS II (1993-1996) ((ΕΕ L 56 της 9.3.1993. )), οι δραστηριότητες που αναλαμβάνονται στο πλαίσιο του προγράμματος αυτού λήγουν οριστικά στις 31 Δεκεμβρίου 1996.

Σύμφωνα με την ανακοίνωση σχετική με τη μη εφαρμογή διακρίσεων εις βάρος των ατόμων με ειδικές ανάγκες και τις ίσες ευκαιρίες για τα άτομα αυτά, που εγκρίθηκε από την Επιτροπή στις 30 Ιουλίου 1996 ((COM (96) 406 τελικό. )), και η οποία παρουσιάζει μια νέα κοινοτική στρατηγική όσον αφορά τις ειδικές ανάγκες, η Επιτροπή σκοπεύει να συνεχίσει τις δραστηριότητές της στον τομέα αυτό υπό την προϋπόθεση ότι ο διαθέσιμος προϋπολογισμός που εγκρίθηκε από τις δημοσιονομικές αρχές το επιτρέπει.
ΓΡΑΠΤΗ ΕΡΩΤΗΣΗ E-1893/96 υποβολή: Anita Pollack (PSE) προς την Επιτροπή (11 Ιουλίου 1996)

Θέμα: Κατ' οίκον εργασία

Δεδομένου του μεγάλου αριθμού των υπό εκμετάλλευση κατ' οίκον εργαζομένων, κυρίως γυναικών, γιατί εκατέλειψε η Επιτροπή την υποχρέωση που ανέλαβε γραπτώς να υποβάλει σύσταση για την κατ' οίκον εργασία;

Απάντηση του κ. Flynn εξ ονόματος της Επιτροπής (24 Σεπτεμβρίου 1996)

Η Επιτροπή έχει πλήρως αναγνωρίσει την ανάγκη καταβολής προσπάθειας, σε ευρωπαϊκό επίπεδο, για βελτίωση των εργασιακών συνθηκών του μεγάλου αριθμού των κατ'οίκον εργαζομένων, συμπεριλαμβάνοντας την εργασία κατ'οίκον στις προτεραιότητες για κοινωνική πολιτική στο μεσοπρόθεσμο πρόγραμμα κοινωνικής δράσης της Επιτροπής (1995/1997) ((COM(95) 134. )).

Η Σύσταση της Επιτροπής, η οποία είχε προαναγγελθεί σ'αυτό το πρόγραμμα δράσης χρειάστηκε να αναβληθεί μέχρι την ολοκλήρωση των δραστηριοτήτων του Διεθνούς Οργανισμού Εργασίας (ILO) στον τομέα αυτό. Υπό το φώς του αποτελέσματος της διάσκεψης του ILO του περασμένου Ιουνίου, όπου εγκρίθηκαν μια διεθνής σύμβαση και μια Σύσταση για την κατ'οίκον εργασία, η Επιτροπή θα επανεξετάσει την προσέγγισή της, ώστε να λάβει υπόψη αυτές τις πρόσφατες εξελίξεις.
ΓΡΑΠΤΗ ΕΡΩΤΗΣΗ E-2283/96 υποβολή: Aline Pailler (GUE/NGL) προς την Επιτροπή (27 Αυγούστου 1996)

Θέμα: Διεθνής σύμβαση του 1990 για τα δικαιώματα όλων των διακινουμένων εργαζομένων και των μελών της οικογενείας τους

Μπορεί η Επιτροπή να μου γνωστοποιήσει τον κατάλογο των κρατών μελών που έχουν κυρώσει τη διεθνή σύμβαση του 1990 για τα δικαιώματα των διακινουμένων εργαζομένων και των μελών της οικογενείας τους;

Ο αριθμός των χωρών που έχουν κυρώσει τη σύμβαση είναι αρκετός ώστε να μπορέσει να τεθεί σε ισχύ;

Ποιά μέτρα σκοπεύει να προτείνει η Επιτροπή ώστε όλα τα κράτη μέλη να κυρώσουν την εν λόγω σύμβαση και να συμβάλουν έτσι στην εφαρμογή της;

Απάντηση του κ. Flynn εξ ονόματος της Επιτροπής (19 Σεπτεμβρίου 1996)

Μέχρι σήμερα, η σύμβαση των Ηνωμένων Εθνών (ΟΗΕ) για την προστασία των δικαιωμάτων όλων των διακινουμένων εργαζομένων και των μελών των οικογενειών τους δεν έχει κυρωθεί από κανένα κράτος μέλος της Κοινότητας. Για να τεθεί σε ισχύ η σύμβαση πρέπει να κυρωθεί από 20 κράτη.

Στο μεσοπρόθεσμο πρόγραμμά της για κοινωνική δράση ((COM (95) 134. )) η Επιτροπή πρότεινε την έγκριση σύστασης για την ενθάρρυνση τών μελών να κυρώσουν την σύμβαση του ΟΗΕ. Η προπαρασκευαστική εργασία αναφορικά με την πρόταση αυτή βρίσκεται σε εξέλιξη.
ΓΡΑΠΤΗ ΕΡΩΤΗΣΗ E-1372/96 υποβολή: Michl Ebner (PPE) προς την Επιτροπή (3 Iουνίου 1996)

Θέμα: Δράσεις κατά του καπνίσματος

Στις 21 Απριλίου 1995 η Επιτροπή πρότεινε στο Ευρωπαϊκό Κοινοβούλιο και το Συμβούλιο την έγκριση αποφάσεως για ένα πρόγραμμα δράσης 1995-1999 ώστε να καταπολεμηθεί ο καρκίνος, στο οποίο αναγνωρίζεται το κάπνισμα ως η πλέον σοβαρή αιτία καρκίνου και ζητείται η λήψη μέτρων για την καταπολέμηση του καρκίνου με δράσεις κατά του καπνίσματος.

Πρόσφατα στοιχεία δείχνουν ότι ένα υψηλό ποσοστό περιπτώσεων καρκίνου και πολλοί θάνατοι που οφείλονται σε καρκίνο συνδέονται με τον τρόπο ζωής και ότι 30% των περιπτώσεων του καρκίνου οφείλονται σε κατανάλωση καπνού. Παρόλο που ο κανονισμός αριθ. 2075/92 σχετικά με την κοινή οργάνωση αγοράς στον ακατέργαστο καπνό προβλέπει τη δημιουργία ενός κοινοτικού ταμείου για έρευνα στον τομέα του καπνού και την ενημέρωση.

Οι δαπάνες για την ενίσχυση της εν λόγω αγοράς ανέρχονται ακόμα σε 817 εκατ. Ecu.

Ερωτάται η Επιτροπή ποιά σχέδια υπάρχουν για δράσεις εναντίον των αιτιών του καρκίνου και ποιά προγράμματα για την προώθηση του μη καπνίσματος με στόχο τη δημιουργία πρακτικών μορφών στον αγώνα κατά του καρκίνου.

Καθώς και για ποιό λόγο δεν καταργείται η ενίσχυση της αγοράς για την παραγωγή καπνού εφόσον η κατανάλωση καπνού αποτελεί σοβαρό κίνδυνο για την υγεία;

Απάντηση του κ. Flynn εξ ονόματος της Επιτροπής (16 Ιουλίου 1996)

Τα μέτρα προτεραιότητας για την πρόληψη του καπνίσματος σε κοινοτικό επίπεδο καθορίζονται στο πρόγραμμα δράσης για την περίοδο 1996-2000 για την καταπολέμηση του καρκίνου ((Απόφαση 646/96/ΕΚ - ΕΕ L 95, 16.4.1996. )). Πρόκειται κυρίως για μέτρα που σχετίζονται με την ενημέρωση και την εκπαίδευση όσον αφορά την υγεία με στόχο την πρόληψη του καπνίσματος. Επιπλέον, ορισμένες πρωτοβουλίες για την πρόληψη του καπνίσματος μπορεί να πραγματοποιηθούν στο πλαίσιο άλλων προγραμμάτων δράσης στον τομέα της δημόσιας υγείας, όπως για παράδειγμα εκείνου που αφορά τη διαφήμιση, την ενημέρωση, την εκπαίδευση και την κατάρτιση όσον αφορά την υγεία ((Απόφαση 645/96/ΕΚ - ΕΕ L 95, 16.4.1996. )).

Η ενίσχυση της αγοράς του ακατέργαστου καπνού αποτελεί αναπόσπαστο τμήμα της κοινής οργάνωσης των αγορών, η οποία έχει εγκριθεί από το Κοινοβούλιο και το Συμβούλιο. Αυτή καθαυτή δεν διαδραματίζει κανένα ρόλο στην ενθάρρυνση της κατανάλωσης.

Πρέπει επίσης να γίνει λόγος για τη σύσταση κοινοτικού ταμείου ενημέρωσης και έρευνας σχετικά με τον καπνό το 1992 ((Κανονισμός (ΕΟΚ) 2075/92 του Συμβουλίου - ΕΕ L 215, 30.7.1992. )), με στόχο το συντονισμό και τη χρηματοδότηση προγραμμάτων έρευνας και ενημέρωσης που αποβλέπουν στη βελτίωση των γνώσεων όσον αφορά τις βλαβερές επιδράσεις του καπνού και τα κατάλληλα μέτρα πρόληψης και θεραπείας.
ΓΡΑΠΤΗ ΕΡΩΤΗΣΗ E-1626/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Eνίσχυση για τη μέριμνα υπέρ των παιδιών στο ΕΤΠΑ

Πότε ανέλαβε η Επιτροπή ειδική πρωτοβουλία όσον αφορά την αύξηση της ενισχύσεως για την απασχόληση των γονέων μέσω αυξημένης ενισχύσεως για τη μέριμνα υπέρ των παιδιών στο πλαίσιο του ΕΤΠΑ και δύναται η Επιτροπή να παρουσιάσει ποσοτικώς τα αποτελέσματα αυτής της πρωτοβουλίας;

Ποίος υπάλληλος ή υπάλληλοι της Επιτροπής είναι αρμόδιος(-οι) για την αξιολόγηση των κοινοτικών πλαισίων στήριξης και των ενιαίων εγγράφων προγραμματισμού επί του θέματος και ποίες οδηγίες και κατάρτιση επί της πολιτικής του/τους παρέχεται για να επιτελέσει(-ουν) το συγκεκριμένο έργο;

Απάντηση της κ. Wulf-Mathies εξ ονόματος της Επιτροπής (24 Ιουλίου 1996)

Το Ευρωπαϊκό Ταμείο Περιφερειακής Ανάπτυξης δύνανται να ενισχύει τη δημιουργία παιδικών σταθμών ή υποδομής για τη φύλαξη παιδιών ή εξαρτημένων ατόμων, ιδίως εφόσον τα έργα αυτά συνδέονται με κέντρα κατάρτισης ή με εγκαταστάσεις υποδοχής για επιχειρήσεις. Εντούτοις, το Ευρωπαϊκό Κοινοτικό Ταμείο είναι κυρίως το Ταμείο που, ιδίως στο πλαίσιο της κοινοτικής πρωτοβουλίας Now, προωθεί τα μέτρα για τη φύλαξη παιδιών (κατάρτιση των εργαζομένων στον τομέα της νηπιακής μέριμνας και χρηματοδότηση των δαπανών φύλαξης παιδιών για τις γυναίκες που είναι δικαιούχες στο πλαίσιο ενεργειών κατάρτισης).

Το ένα τρίτο των πιστώσεων που διατέθηκαν για την πρωτοβουλία Now για την περίοδο 1991-1993, δηλαδή 50 εκατ. ECU περίπου επί συνολικού προϋπολογισμού, ύψους 153 εκατ. ECU, διατέθησαν για τη χρηματοδότηση ενεργειών φύλαξης παιδιών. Στις περιφέρειες του στόχου 1, το ΕΤΠΑ χορήγησε, σημαντικό συμπληρωματικό ποσό στο πλαίσιο της εν λόγω χρηματοδότησης, για την υλοποίηση δομών υποδοχής που μέχρι τότε ήταν ελάχιστα γνωστές. Παρά το γεγονός ότι η σημασία της συμβολής αυτής τονίστηκε στις εκθέσεις αξιολόγησης της πρωτοβουλίας Now, δεν είναι εύκολο να δοθούν επακριβή στοιχεία σχετικά με τη συγκεκριμένη συμμετοχή του ΕΤΠΑ για το εν λόγω είδος ενεργειών και τούτο λόγω της ένταξης των έργων αυτών σε γενικότερα προγράμματα.

Η συμβολή στην ισότητα ευκαιριών λαμβάνεται έκτοτε υπόψη στο πλαίσιο των γενικών εργασιών αξιολόγησης των παρεμβάσεων των διαρθρωτικών ταμείων.
ΓΡΑΠΤΗ ΕΡΩΤΗΣΗ P-2507/96 υποβολή: Hugh Kerr (PSE) προς την Επιτροπή (23 Σεπτεμβρίου 1996)

Θέμα: Εκθέσεις της Επιτροπής με θέμα τη σχολική φοίτηση των παιδιών τσιγγάνων και πλανοδίων και των παιδιών των οποίων οι γονείς είναι περιοδεύοντες επαγγελματίες

Η Επιτροπή στην έκθεσή της «Η εκπαίδευση των παιδιών των μεταναστών στην Ευρωπαϊκή Ένωση» Com(94)80 ανέφερε ότι πρόκειται να δημοσιεύσει τις ακόλουθες εκθέσεις το 1993:

1. Σχολική φοίτηση των παιδιών τσιγγάνων και πλανοδίων ((ΕΕ C 153 της 21.6.1989, σελ. 3. ))

2. Σχολική φοίτηση παιδιών των οποίων οι γονείς είναι περιοδεύοντες επαγγελματίες ((ΕΕ C 153 της 21.6.1989, σελ. 1. ))

Πώς εξηγεί η Επιτροπή τη μεγάλη καθυστέρηση στη δημοσίευση των εκθέσεων αυτών και πότε επιτέλους αναμένεται να δημοσιευθούν οι εκθέσεις αυτές;

Κοινή απάντηση του κ. Cresson εξ ονόματος της Επιτροπής στις γραπτές ερωτήσεις P-2505/96 και P-2507/96 (8 Οκτωβρίου 1996)

Στην απάντηση της γραπτής ερώτησης αριθ. Ρ-90/96, η Επιτροπή πληροφόρησε τον αξιότιμο βουλευτή για το χρονοδιάγραμμα που προβλέπεται σχετικά με την ολοκλήρωση των μεταφράσεων και των διαδικασιών έγκρισης καθώς και της δημοσίευσης αυτών των δύο εκθέσεων που αφορούν αντίστοιχα τη σχολική φοίτηση των παιδιών των τσιγγάνων και περιπλανόμενων καθώς και τη σχολική φοίτηση των παιδιών των οποίων οι γονείς ασκούν πλανόδιο επάγγελμα. Αυτές οι εκθέσεις καλύπτουν σημαντικές εργασίες τεσσάρων ετών σ' αυτόν τον τομέα (1991-1994). Οι εργασίες αυτές περιλαμβάνουν ανάλυση και αξιολόγηση των πολιτικών που εφάρμοσαν τα κράτη μέλη και η Επιτροπή και περιέχουν επίσης προτάσεις που στοχεύουν στην ανάπτυξη ευρωπαϊκής συνεργασίας γι' αυτό το θέμα.

Οι μεταφράσεις προς το παρόν προχωρούν και οι δύο αυτές εκθέσεις θα εγκριθούν σύντομα από την Επιτροπή. Επομένως θα παρουσιαστούν στο Κοινοβούλιο και στο Συμβούλιο εντός των προσεχών εβδομάδων.
ΓΡΑΠΤΗ ΕΡΩΤΗΣΗ P-2505/96 υποβολή: Robert Evans (PSE) προς την Επιτροπή (23 Σεπτεμβρίου 1996)

Θέμα: Εκθέσεις της Επιτροπής σχετικά με τη σχολική φοίτηση των παιδιών των τσιγγάνων και των πλανόδιων, καθώς και των παιδιών των οποίων οι γονείς είναι περιοδεύοντες επαγγελματίες

Θα ήταν δυνατό να με ενημερώσει η Επιτροπή για την πορεία δύο σημαντικών εκθέσεών της, οι οποίες αναφέρονται στα ψηφίσματα του Συμβουλιου της 22ας Μαΐου 1989 και αφορούν τη σχολική φοίτηση των παιδιών των τσιγγάνων και των πλανόδιων ((EE C 153 της 21.06.1989, σελ. 3. )), καθώς και τα παιδιά των οποίων οι γονείς είναι περιοδεύοντες επαγγελματίες ((EE C 153 της 21.06.1989, σελ. 1. ));

Απαντώντας σε προηγούμενη ερώτησή μου [Ρ-0090/96 ((EE C 161 της 05.06.1996, σελ. 39. ))] σχετικά με το εν λόγω θέμα, η Επιτροπή παραδέχθηκε ότι υπήρξε καθυστέρηση 7 επισήμανε, ωστόσο, ότι η μετάφραση θα είχε ολοκληρωθεί το Φεβρουάριο του τρέχοντος έτους και ότι η δημοσίευση θα απαιτούσε στη συνέχεια την έγκριση της Επιτροπής. Κατανοώ ότι, εφόσον η μετάφραση ολοκληρώθηκε ουσιαστικά μόλις πρόσφατα, η διαδικασία καθυστέρησε για ακόμη μία φορά αποκλίνοντας από την αρχική προθεσμία, που είχε οριστεί για το τέλος του 1993.

Κοινή απάντηση του κ. Cresson εξ ονόματος της Επιτροπής στις γραπτές ερωτήσεις P-2505/96 και P-2507/96 (8 Οκτωβρίου 1996)

Στην απάντηση της γραπτής ερώτησης αριθ. Ρ-90/96, η Επιτροπή πληροφόρησε τον αξιότιμο βουλευτή για το χρονοδιάγραμμα που προβλέπεται σχετικά με την ολοκλήρωση των μεταφράσεων και των διαδικασιών έγκρισης καθώς και της δημοσίευσης αυτών των δύο εκθέσεων που αφορούν αντίστοιχα τη σχολική φοίτηση των παιδιών των τσιγγάνων και περιπλανόμενων καθώς και τη σχολική φοίτηση των παιδιών των οποίων οι γονείς ασκούν πλανόδιο επάγγελμα. Αυτές οι εκθέσεις καλύπτουν σημαντικές εργασίες τεσσάρων ετών σ' αυτόν τον τομέα (1991-1994). Οι εργασίες αυτές περιλαμβάνουν ανάλυση και αξιολόγηση των πολιτικών που εφάρμοσαν τα κράτη μέλη και η Επιτροπή και περιέχουν επίσης προτάσεις που στοχεύουν στην ανάπτυξη ευρωπαϊκής συνεργασίας γι' αυτό το θέμα.

Οι μεταφράσεις προς το παρόν προχωρούν και οι δύο αυτές εκθέσεις θα εγκριθούν σύντομα από την Επιτροπή. Επομένως θα παρουσιαστούν στο Κοινοβούλιο και στο Συμβούλιο εντός των προσεχών εβδομάδων.
ΓΡΑΠΤΗ ΕΡΩΤΗΣΗ E-2358/96 υποβολή: Gianfranco Dell'Alba (ARE) προς την Επιτροπή (27 Αυγούστου 1996)

Θέμα: Προσχέδιο προϋπολογισμού 1997

Μπορεί η Επιτροπή να δημοσιεύσει την έκθεση δραστηριοτήτων του Ευρωπαϊκού Ιδρύματος για τη Νότιο και Νοτιοανατολική Ασία (Α-3050) και να αναλύσει την επίδραση των δράσεων του ιδρύματος αυτού όσον αφορά ιδίως το στόχο «προαγωγή της ευρωπαϊκής οικοδόμησης»;

Απάντηση του κ. Marin εξ ονόματος της Επιτροπής (26 Σεπτεμβρίου 1996)

Η Επιτροπή αποστέλει αντίγραφο της ετήσιας έκθεσης του Ινστιτούτου για το 1995 μαζί με το πρόγραμμα εργασίας για το 1996 απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου.

Το 1994, όταν άρχισε να λειτουργεί, το Ινστιτούτο αποτελούσε ένα φόρουμ συζητήσεων για τις σχέσεις Ευρώπης - Ασίας. Το 1995, το Ινστιτούτο αναβαθμίστηκε σημαντικά και μετατράπηκε σε δεξαμενή ιδεών και ερευνητικό κέντρο για τις σχέσεις μεταξύ Ευρώπης και Ασίας. Το τρέχον έτος, το Ινστιτούτο άλλαξε ονομασία και από «Ευρωπαϊκό Ινστιτούτο μελετών Νοτίου και Νοτιοανατολικής Ασίας» ονομάζεται πλέον «Ευρωπαϊκό Ινστιτούτο Ασιατικών Μελετών « δεδομένου ότι το πεδίο των δραστηριοτήτων του θα καλύπτει πλέον το σύνολο της Ασίας.

Οι δραστηριότητες του Ινστιτούτου συνίστανται κατά κύριο λόγο στη διοργάνωση σεμιναρίων και συμποσίων, στην εκπόνηση μελετών, στη λειτουργία εργαστηρίων και στη διεξαγωγή έρευνας. Μέσω των δραστηριοτήτων του, ελπίζει να βοηθήσει τα άτομα που διαμορφώνουν τις πολιτικές και την κοινή γνώμη και να παράγει έρευνα που θα είναι διεθνώς αναγνωρισμένης ποιότητας.

Το Ινστιτούτο συμβάλει στην προώθηση του ευρωπαϊκού οικοδομήματος βοηθώντας τη βελτίωση των σχέσεων μεταξύ Ευρώπης και Ασίας σε μία εποχή κατά την οποία η περιοχή της Ασίας αποκτά μεγαλύτερη οικονομική και πολιτική σημασία για την Ένωση.
ΓΡΑΠΤΗ ΕΡΩΤΗΣΗ E-1505/96 υποβολή: Cristiana Muscardini (NI) προς την Επιτροπή (12 Iουνίου 1996)

Θέμα: Η φυματίωση στην Ιταλία

Είχα ήδη επισημάνει, στην ερώτησή μου Ο-831/96, ότι η αύξηση των λοιμωδών νόσων- μεταξύ των οποίων και η φυματίωση, που πιστεύαμε ότι είχε εξαφανιστεί- έχει καταστεί πλέον ανησυχητική σε ορισμένες περιοχές και ορισμένες χώρες.

Τα στοιχεία που περιέχει η τελευταία έκθεση του Aνωτάτου Iνστιτούτου Yγείας και της Διεθνούς Οργάνωσης Υγείας είναι ιδιαιτέρως ανησυχητικά και απαιτούν ταχεία παρέμβαση.

Στην Ιταλία, η φυματίωση πλήττει κατ' έτος 18 περίπου χιλιάδες άτομα. Οι αρμόδιοι φορείς επισημαίνουν τη σοβαρότητα της κατάστασης, δεδομένου ότι σε αρκετές περιπτώσεις υπάρχει μεγάλη αντίσταση της νόσου στα αντιβιωτικά που κυκλοφορούν στο εμπόριο.

Δεν πρόκειται για θανάτους που έχουν παρατηρηθεί στον τρίτο κόσμο, αλλά σε πόλεις όπως είναι το Τορίνο, το Μιλάνο, η Γένοβα και η Νέα Υόρκη.

Η αύξηση της διάδοσης του Αids και, εν μέρει, οι συνέπειες της μετανάστευσης, καθιστούν ακόμη πιο δύσκολο το πρόβλημα.

1. Θεωρεί η Επιτροπή ότι πρέπει να καταστούν αυστηρότεροι και αποτελεσματικό- τεροι οι υγειονονικοί έλεγχοι στα ευρωπαϊκά σύνορα;

2. Μπορεί να καλέσει τις εθνικές υγειονομικές αρχές να εντατικοποιήσουν την πρόληψη και τη θεραπεία των λοιμωδών νόσων, ιδίως δε εκείνων που μεταδίδονται εύκολα;

3. Μπορεί να επεξεργαστεί ένα ευρωπαϊκό πρόγραμμα για την πρόληψη αυτών των ασθενειών;

Απάντηση που δόθηκε από τον κ. Flynn εξ ονόματος της Επιτροπής (8 Ιουλίου 1996)

Η φυματίωση αποτελεί ένα σημαντικό πρόβλημα δημόσιας υγείας. Η Παγκόσμια Οργάνωση Υγείας (ΠΟΥ) εκτιμά ότι άνω των 30 εκατομ. ατόμων θα πεθάνουν από φυματίωση τα 10 προσεχή χρόνια αν επιμείνουν οι σημερινές τάσεις. Επιπλέον, η εμφάνιση μορφών ανθεκτικών στην αντιφυματική θεραπεία είναι ανησυχητική.

1. Η φυματίωση, όπως όλες οι μεταδοτικές ασθένειες, δεν σταματά στα κρατικά σύνορα. Κατά συνέπεια αποτελεί ψευδαίσθηση η σκέψη ελέγχου του προβλήματος αυτού μέσω ενός υγειονομικού ελέγχου στα σύνορα της Κοινότητας. Επιπλέον, ο έλεγχος αυτός ανήκει στην αρμοδιότητα κάθε κράτους μέλους.

2. Σε κάθε κράτος μέλος, το πρόβλημα της πρόληψης και της θεραπείας της φυματίωσης αποτελεί ένα σημαντικό σημείο των προγραμμάτων δημόσιας υγείας. Στο επίπεδο της Επιτροπής, τα σχέδια πρόληψης της φυματίωσης μπορούν να χρηματοδοτηθούν στο πλαίσιο του προγράμματος AIDS και λοιπές μεταδοτικές ασθένειες ((EE L 95 της 16.04.1996. )). Μία μελέτη που αφορά την παρακολούθηση του προβλήματος αυτού σε ευρωπαϊκό επίπεδο θα χρηματοδοτηθεί εξάλλου στο πλαίσιο των σχεδίων που έχουν γίνει αποδεκτά για το έτος 1996.

3. Η Επιτροπή πρότεινε ένα σχέδιο απόφασης που αφορά τη δημιουργία ενός δικτύου επιδημιολογικής επίβλεψης και ελέγχου των μεταδοτικών ασθενειών στην Κοινότητα ((EE C 123 της 26.04.1996. )). Στον πίνακα των παθήσεων που προτείνονται στο παράρτημα περιλαμβάνεται και η φυματίωση.
ΓΡΑΠΤΗ ΕΡΩΤΗΣΗ E-1694/96 υποβολή: Amedeo Amadeo (NI) προς την Επιτροπή (24 Iουνίου 1996)

Θέμα: Ευρωπαϊκό Παρατηρητήριο ΜΜΕπ.

Η έρευνα και ανάπτυξη ως σημαντικό στοιχείο για την προώθηση της ανταγωνιστικότητας, δεν μπορούν να αποτελούν περιορισμένο κεφάλαιο δαπανών για τη βιομηχανία αλλά πρέπει να είναι η βασική φιλοσοφία που θα καθοδηγεί τις πρακτικές επιχειρησιακής ανάπτυξης σε όλες τις εκδηλώσεις της.

Ζητείται από την Ευρωπαϊκή Επιτροπή ιδιαίτερη δέσμευση ώστε να επιτευχθεί μία επανεξισορρόπηση στην κατανομή των πόρων με μεγαλύτερη αποτελεσματικότητα των προγραμμάτων που έχουν ήδη εκπονηθεί, μία δεσμευτικότερη συνεργασία με τα κράτη μέλη και τα ινστιτούτα που έχουν ως στόχο τη διάδοση της τεχνολογίας ή καλύτερα με μία μεγαλύτερη ώθηση στην τεχνολογική καινοτομία στις ΜΜΕπ. Το στοιχείο αυτό αποτελεί παράγοντα μεγάλης σημασίας ιδίως σε ένα πλαίσιο παγκοσμιοποίησης της οικονομίας.

Απάντηση του κ. Παπουτσή εξ ονόματος της Επιτροπής (19 Σεπτεμβρίου 1996)

Η Επιτροπή συμμερίζεται τις απόψεις του αξιότιμου μέλους του Κοινοβουλίου όσον αφορά την ανάγκη να συνεχιστούν οι προσπάθειες που επιχειρούνται στο τέταρτο πρόγραμμα-πλαίσιο έρευνας και τεχνολογικής ανάπτυξης (Ε& ΤΑ) (1994-1998) προκειμένου να ενταχθούν καλύτερα οι μικρομεσαίες επιχειρήσεις (ΜΜΕ) με τεχνολογικό προσανατολισμό στα προγράμματα κοινοτικής έρευνας και να διευκολυνθεί η διάδοση των νέων τεχνολογιών προς όλες τις ευρωπαϊκές ΜΜΕ. Οι κατευθύνσεις τις οποίες προτείνει το αξιότιμο μέλος ακολουθούνται ήδη από την Επιτροπή στον τομέα της απλούστευσης των διαδικασιών διαχείρισης των προγραμμάτων και του συντονισμού με τις εθνικές πολιτικές έρευνας και στήριξης της καινοτομίας.

Οι διεξοδικές συζητήσεις που ακολούθησαν την έκδοση της Πράσινης Βίβλου για την καινοτομία ((Έγγρ. COM(95) 688. )), καθώς και η προετοιμασία του πέμπτου προγράμματος-πλαισίου Ε& ΤΑ θα επιτρέψουν στην Επιτροπή να υποβάλει προσεχώς στο Κοινοβούλιο προτάσεις για την ενίσχυση των προγραμμάτων και για δράσεις υπέρ των ΜΜΕ στους τομείς της έρευνας, της τεχνολογικής ανάπτυξης και της καινοτομίας.

Στις «προκαταρκτικές κατευθύνσεις για το πέμπτο πρόγραμμα-πλαίσιο Ε& TA» [COM(96) 332] η Επιτροπή ενέκρινε μόνο έξι θέματα προτεραιότητας, μεταξύ των οποίων και το θέμα «καινοτομία, προώθηση και συμμετοχή των ΜΜΕ».
ΓΡΑΠΤΗ ΕΡΩΤΗΣΗ E-1849/96 υποβολή: Giuseppe Rauti (NI) προς την Επιτροπή (5 Ιουλίου 1996)

Θέμα: Αεροπορικές μεταφορές πειραματόζωων

Ποιά είναι η γνώμη της Επιτροπής για την έντονη και τεκμηριωμένη εκστρατεία αντιπληροφόρησης που προωθεί ο «Γαλλικός Σύνδεσμος κατά της χρησιμοποίησης πειραματόζωων» και της οποίας πρόσφατη έκφραση αποτελεί η κυκλοφορία εξαίρετου έγχρωμου «φυλλαδίου» που καταγγέλλει ότι η «AIR FRANCE» και η «SABENA» εξακολουθούν να προσφέρουν «τη συνενοχή τους στις διεθνείς μεταφορές ζώων που προορίζονται για πειραματόζωα»;

Κατόπιν των ανωτέρω, ερωτάται η Επιτροπή εάν υπάρχει τρόπος να παρέμβει στις ανωτέρω δύο εταιρείες υπενθυμίζοντάς τους τους κανόνες της Ευρωπαϊκής Ένωσης για τον τομέα αυτό.

Απάντηση του κ. Fischler εξ ονόματος της Επιτροπής (6 Σεπτεμβρίου 1996)

Η κοινοτική νομοθεσία επιτρέπει τη χρησιμοποίηση πειραματόζωων σε εργαστήρια, καθώς και τη μεταφορά τους, υπό ορισμένους όρους.

Στον κανονισμό 3626/82 ((ΕΕ αριθ. L 384 της 31.12.1982. )) του Συμβουλίου ορίζονται οι απαιτήσεις που ισχύουν για την εισαγωγή ζώων αγρίων ειδών στην Κοινότητα. Στην οδηγία 86/609/ΕΟΚ ((ΕΕ αριθ. L 358 της 18.12.1986. )) του Συμβουλίου ορίζονται οι γενικοί κανόνες για την εκτροφή και τη χρησιμοποίηση ζώων σε εργαστήρια. Επιπλέον, στην οδηγία 91/628/ΕΟΚ ((ΕΕ αριθ. L 340 της 11.12.1991. )) ορίζονται οι λεπτομερείς απαιτήσεις που ισχύουν για την ορθή διαβίωση των μεταφερομένων ζώων, συμπεριλαμβανομένων αυτών που μεταφέρονται εναερίως.

Δεδομένου ότι το Αξιότιμο Μέλος του Κοινοβουλίου δεν επισημαίνει καμία παραβίαση των ως άνω απαιτήσεων εκ μέρους των αεροπορικών εταιρειών στις οποίες αναφέρεται, δεν φαίνεται να υπάρχει λόγος παρέμβασης της Επιτροπής το ζήτημα αυτό.